Burjassot lliura els diplomes als usuaris més lectors de les seues biblioteques
2025-07-24

La Biblioteca d’Adults de Burjassot ha sigut testimoni d’excepció, amb motiu de la celebració del Dia Mundial de les Biblioteques, del lliurament de diplomes als usuaris més lectors de les Biblioteques Municipals, tant de la d’adults com de la infantil; diplomes que foren lliurats pel regidor de Joventut, Manuel Mondragón Jiménez.

Un diploma que enguany ha recaigut en dues dones. En el cas de la Biblioteca d’Adults, el diploma ha sigut per a María Aguilar que, en tan sols un any s’ha llegit 155 llibres. Una gran xifra tenint en compte que María, tal com assenyalava en l’entrevista que Burjassot Ràdio li va realitzar després de rebre el diploma, s’ha enganxat a la lectura aquest mateix any, “em penedisc de no haver-ho fet abans perquè estic feliç de llegir. M’agrada molt i quan agafe un llibre, em dóna vida i em fa imaginar situacions, em fa viure”.

En el cas de la Biblioteca Infantil, la més lectora ha sigut Alba Collado que, amb tan sols 9 anys, s’ha llegit enguany 25 llibres. Per a Alba, que també va ser entrevistada en l’emissora de ràdio municipal, “els llibres fan que la meua imaginació vole, que puga pensar en com són les persones que protagonitzen les històries que em llig. A més, preferisc llegir un llibre a veure la tele perquè així la meua imaginació em porta a pensar en noves històries”.

Ambdues lectores són un gran exemple per als usuaris de les Biblioteques Municipals.